作者:李白
標題:竄夜郎，於烏江留別宗十六璟
內容:君家全盛日，臺鼎何陸離。斬鼇翼媧皇，煉石補天維。一回日月顧，三入鳳凰池。失勢青門傍，種瓜複幾時。猶會眾賓客，三千光路歧。皇恩雪憤懣，松柏含榮滋。我非東床人，令姊忝齊眉。浪跡未出世，空名動京師。適遭雲羅解，翻謫夜郎悲。拙妻莫邪劍，及此二龍隨。慚君湍波苦，千里遠從之。白帝曉猿斷，黃牛過客遲。遙瞻明月峽，西去益相思。